b'\n_START_ARTICLE_\nStefan Meyer\n_START_SECTION_\nJunioriura\n_START_PARAGRAPH_\nMeyer syntyi Albertan Medicine Hatissa, mutta h\xc3\xa4n kasvoi Saskatchewanin Fox Valleyss\xc3\xa4 ja aloitti siell\xc3\xa4 j\xc3\xa4\xc3\xa4kiekon. Meyerin syntym\xc3\xa4kaupungin joukkue Medicine Hat Tigers varasi h\xc3\xa4net toisena pelaajana WHL:n varaustilaisuudessa vuonna 2000. Meyer pelasi kaudella 2000\xe2\x80\x932001 viel\xc3\xa4 suurimmaksi osaksi Saskatchewanin paikallisessa juniorisarjassa Notre Dame Houndsin riveiss\xc3\xa4, mutta kausi 2001\xe2\x80\x932002 oli h\xc3\xa4nen tulokaskautensa WHL:ss\xc3\xa4 ja se toi 67 runkosarjaottelussa tehot 18+22=40. Kaudella 2002\xe2\x80\x932003 Meyer oli WHL:n yhden kauden maalienn\xc3\xa4tyksell\xc3\xa4\xc3\xa4n, 36 osumallaan, Tigersin kolmanneksi paras maalintekij\xc3\xa4 Joffrey Lupulin ja Ben Thomsonin j\xc3\xa4lkeen. Florida Panthers varasi h\xc3\xa4net NHL:n varaustilaisuudessa 2003 toisella kierroksella 55. pelaajana._NEWLINE_Kaudella 2003\xe2\x80\x932004 Meyer oli tehoilla 34+41=75 Tigersin toiseksi paras maalintekij\xc3\xa4 Clarke MacArthurin j\xc3\xa4lkeen sek\xc3\xa4 kolmanneksi paras pistemies. H\xc3\xa4n voitti WHL:n mestaruuden kev\xc3\xa4\xc3\xa4ll\xc3\xa4 2004 ja vei joukkueen Memorial Cup -lopputurnaukseen saakka, joissa Meyer oli kahdella osumallaan Tigersin toiseksi paras maalintekij\xc3\xa4 Chris St. Jacquesin j\xc3\xa4lkeen. Viimeisell\xc3\xa4 WHL-kaudellaan 2004\xe2\x80\x932005 h\xc3\xa4n teki liigan yhden kauden piste-enn\xc3\xa4tyksens\xc3\xa4 tehoilla 34+43=77 ja voitti Tigersin sis\xc3\xa4isen piste- ja maalip\xc3\xb6rssin. H\xc3\xa4n sijoittui WHL:n maalip\xc3\xb6rssiss\xc3\xa4 kahdeksanneksi.\n_START_SECTION_\nAmmattilaisura\n_START_PARAGRAPH_\nMeyer siirtyi kaudeksi 2005\xe2\x80\x932006 Florida Panthersin organisaatioon. H\xc3\xa4n pelasi vuodet 2005\xe2\x80\x932009 l\xc3\xa4hes kokonaan AHL-joukkue Rochester Americansissa. Kaudella 2007\xe2\x80\x932008 h\xc3\xa4n jakoi 21 osumallaan Americansin sis\xc3\xa4isen maalip\xc3\xb6rssin voiton Mark Mancarin kanssa. Meyer teki samalla kaudella NHL-debyyttins\xc3\xa4 ja pelasi Panthersissa nelj\xc3\xa4 runkosarjaottelua ilman tehopisteit\xc3\xa4. Kauden 2008\xe2\x80\x932009 h\xc3\xa4n pelasi taas kokonaan farmissa ja oli tehoilla 18+22=40 Americansin kolmanneksi paras pistemies ja maalintekij\xc3\xa4._NEWLINE_Kes\xc3\xa4kuussa 2009 Meyer kaupattiin Phoenix Coyotesiin vaihdossa Steven Reinprechtiin. H\xc3\xa4n pelasi koko kauden 2009\xe2\x80\x932010 sen farmijoukkue San Antonio Rampagessa. Meyer siirtyi vapaana agenttina kaudeksi 2010\xe2\x80\x932011 kaksivuotisella sopimuksella Calgary Flamesiin. H\xc3\xa4n pelasi kauden aikana 16 NHL-ottelua ja sai kaksi sy\xc3\xb6tt\xc3\xb6pistett\xc3\xa4._NEWLINE_Kaudella 2011\xe2\x80\x932012 Meyer ehti pelata vain kuusi ottelua Flamesin farmijoukkue Abbotsford Heatissa, kunnes h\xc3\xa4n siirtyi joulukuussa 2011 loppukaudeksi Eurooppaan ja Ruotsin Elitserienin F\xc3\xa4rjestads BK:hon.'